Pripomienky Dvora audítorov Prijaté opatrenia Analýza Dvora audítorov Odpoveď

Preplatenie nákladov na ubytovanie vzniknutých na služobnej ceste

Výročná správa za rozpočtový rok 2004, bod 9.6, a výročná správa za rozpočtový rok 2005, bod 10.7: V zmenenom a doplnenom služobnom poriadku, ktorý vstúpil do platnosti 1. mája 2004, sa stanovuje, že náklady na ubytovanie vzniknuté na služobnej ceste sa preplácajú po predložení preukazných dokladov do maximálnej výšky, ktorá je určená pre každú krajinu (článok 13 prílohy VII k služobnému poriadku). V rozpore s týmto pravidlom sa vo vnútorných predpisoch inštitúcií, okrem Súdneho dvora, Dvora audítorov a európskeho ombudsmana, stanovuje paušálna čiastka v rozmedzí od 30 do 60 % z maximálnej možnej výšky pre zamestnancov, ktorí nepredložia nijaký dôkaz o vzniknutých nákladoch na ubytovanie. Rada, Európsky hospodársky a sociálny výbor a Výbor regiónov medzitým zmenili a doplnili svoje vnútorné predpisy a zabezpečili súlad so služobným poriadkom. Parlament a Komisia by mali zmeniť a doplniť svoje vnútorné predpisy a zabezpečiť, aby sa náklady na ubytovanie vzniknuté na služobnej ceste preplácali v súlade so služobným poriadkom, ktorý bol zmenený a doplnený na základe návrhu Komisie schválenom Parlamentom. Odpovede Európskeho parlamentu Európsky parlament je v porovnaní s ostatnými inštitúciami v ojedinelej situácii, pretože veľmi vysoký počet jeho úradníkov musí v rámci svojej bežnej práce cestovať medzi Bruselom, Luxemburgom a Štrasburgom. Takéto cestovanie medzi troma pracoviskami predstavuje 91 % služobných ciest v EP a 88 % výdavkov na ne. Ako opatrenie riadneho finančného hospodárenia je preto pre zamestnancov cestujúcich medzi troma pracoviskami praktickejšie uplatniť paušálny systém. Na služobné cesty mimo týchto troch pracovísk sa uplatňujú náhrady na základe predložených dokumentov, ako to stanovuje služobný poriadok. Od posledných pripomienok Dvora audítorov k pravidlám Parlamentu týkajúcim sa služobných ciest vykonal vnútorný audítor Parlamentu kontrolu systému služobných ciest. Závery jeho správy budú viesť k návrhom generálneho tajomníka na množstvo zmien. Odpovede Komisie S cieľom zohľadniť pripomienky Dvora audítorov bola príručka Komisie pre služobné cesty zrevidovaná. Prijatie tohto textu sa oneskorilo vzhľadom na ďalšie body, s ktorými nesúhlasili zástupcovia zamestnancov a ktoré sa medzitým vyriešili. Prijatie sa plánuje najskôr v septembri 2008.

Príspevok na asistentov poslancom Európskeho parlamentu

Body 10.10 až 10.12 výročnej správy za rozpočtový rok 2006: Keďže hlavná časť súm vyplatených na príspevky na asistentov poslancom Európskeho parlamentu nebola následne odôvodnená primeranými podpornými dokumentmi kryjúcimi výdavky vynaložené v mene poslancov, Dvor audítorov zastáva názor, že neexistuje dostatočná dokumentácia, ktorá by preukázala, že poslanci Európskeho parlamentu skutočne zamestnali alebo si prenajali služby jedného či viacerých asistentov a že povinnosti alebo služby uvedené v zmluvách, ktoré poslanci podpísali, sa skutočne realizovali. Predsedníctvo by malo prijať opatrenia na získanie dokumentov, ktoré sú kľúčové pre odôvodnenie výdavkov. V prípade, že tieto dokumenty nebudú predložené v prijateľnom čase, mali by sa vyvodiť primerané opatrenia, napr. pozastaviť platby, prípadne vydať príkaz na spätné získanie finančných prostriedkov na neodôvodnené sumy. Dňa 13. decembra 2006 predsedníctvo zmenilo a doplnilo pravidlá Parlamentu upravujúce príspevok na asistentskú výpomoc. Podľa upravených pravidiel, ktoré sa vzťahujú na príspevky vyplatené v roku 2006 a 2007, poslanci viac nemusia predkladať faktúry a potvrdenia o vyplatení odmien vydané platobnými agentmi a poskytovateľmi služieb, musia si ich však ponechať. Namiesto toho sa od poslancov vyžaduje, aby predkladali „výkazy výdavkov“ a „výkazy faktúrovaných súm“ vydané platobnými agentmi a poskytovateľmi služieb. Predsedníctvo na svojom zasadnutí 10. decembra 2007 rozhodlo, že na obdobie od júla 2004 do konca roku 2005 budú tiež stačiť „výkazy výdavkov“ a „výkazy faktúrovaných súm“. Ku koncu auditu Dvora audítorov za rok 2007 bola veľká väčšina dokumentov dokladujúcich výdavky za rok 2006 a 2007 predložená a harmonizovaná s pravidlami správou Parlamentu. Pokrok sa dosiahol aj pri zhromažďovaní dokumentov týkajúcich sa výdavkov v roku 2004 a 2005. V roku 2008 vnútorný audítor Európskeho parlamentu dokončil audit príspevkov na asistenčnú výpomoc a poukázal na nedostatky v tejto oblasti. V uznesení z 22. apríla 2008 týkajúcom sa udelenia absolutória za rok 2006 Parlament vyzval svoju správu, aby správne a dôsledne uplatňovala pravidlá a zlepšila vykonávacie postupy a komunikáciu s poslancami. V rovnakom uznesení Parlament tiež uviedol, že predsedníctvo poverilo generálneho tajomníka, aby sa obrátil na Komisiu a Radu s cieľom zaviesť nové pravidlá a zostavil pracovnú skupinu na hodnotenie uplatňovania existujúcich pravidiel a navrhnutie pozmeňujúcich a doplňujúcich návrhov podľa potreby. Parlament by mal:

— zaistiť, aby všetci príslušní poslanci predkladali „výkazy výdavkov“ a „výkazy faktúrovaných súm“ za každý rok, Odpovede Európskeho parlamentu — Administratíva vynakladá maximálne úsilie, aby zabezpečila predkladanie dokumentov súvisiacich s vyúčtovaním príspevkov na asistentskú výpomoc v súlade s pravidlami. Všetkým dotknutým poslancom bol vo februári a marci 2008 zaslaný list, v ktorom boli informovaní o zozname asistentov a sumách, ktoré treba vyúčtovať, ako aj o termíne 31. mája 2008, do ktorého mali predložiť dokumenty týkajúce sa rozpočtových rokov 2004 a 2005. V súvislosti s vyúčtovaním za rok 2007 bola v apríli 2008 zaslaná všetkým dotknutým poslancom prvá upomienka. Koncom júna dostali všetci poslanci, ktorí nepredložili dokumenty alebo predložili neúplné dokumenty za jeden alebo viaceré z týchto rokov, upomienku od administratívy podpísanú generálnym tajomníkom. Poslancom, ktorí nereagovali ani na túto konečnú upomienku, budú pozastavené príspevky na ich asistentov alebo proti nim bude začatý postup vymáhania uvedený v článku 27 ods. 3 pravidiel o úhrade výdavkov a príspevkov poslancov. Vyúčtovanie výdavkov na asistentskú výpomoc za rok 2006 bolo ukončené. V každom prípade chýbajúcej alebo neúplnej dokumentácie (0,2 % výdavkov) bol začatý postup vymáhania. Rovnaký prístup bude uplatnený v súvislosti s rokmi, za ktoré vyúčtovanie prebieha (júl až december 2004, 2005 a 2007). Oddelenie zodpovedné za správu platieb počas ex post kontroly na konci roka 2007 zistilo, že vo veľmi malom počte prípadov chýbalo vyžadované potvrdenie o sociálnom zabezpečení. V súlade s článkom 14 ods. 5 písm. a) pravidiel o úhrade výdavkov a príspevkov poslancov boli predmetné platby pozastavené v každom prípade, v ktorom kompletná dokumentácia nebola predložená do termínu oznámeného dotknutým poslancom. V súvislosti s vyúčtovaním za roky 2004 a 2005 dokumentácia zaslaná poslancami k 12. septembru 2008 pokryla 99,45 %, resp. 99,33 % uskutočnených platieb. V súvislosti s postupom vyúčtovania za rok 2007 je tento podiel 99,63 %. V tejto fáze skúmania dokumentácie príslušným oddelením pokrývajú dokumenty, pri ktorých bolo uznané, že poskytujú dostatočné oprávnenie, celkovo za tri roky približne 91 % uskutočnených platieb. Niektoré prijaté dokumenty sa stále spracovávajú a niektoré si vyžadovali dodatočné informácie. Aktualizované údaje budú zaslané Dvoru audítorov pred termínom 15. októbra 2008.

— naďalej rozširovať kontroly poskytovania príspevkov na asistenčnú výpomoc vrátane náhodných kontrol faktúr, ktorými disponujú poslanci, — Predsedníctvo bolo oboznámené so zásadou uskutočňovania väčšieho počtu hĺbkových kontrol založených na náhodných kontrolách po tom, ako uplynie termín uvedený v poslednej upomienke.

— vykonať opatrenia s cieľom zaistiť, aby sa v prípade nepredloženia dostatočných dokumentov dokazujúcich, že uhradené služby boli poskytnuté, vyvodili opatrenia, napr. pozastavenie platby a/alebo vydanie príkazu na spätné získanie finančných prostriedkov na neodvôvodnené sumy, — Pokiaľ ide o rok 2006, od začiatku roka 2008 zaslal generálny tajomník dvanástim poslancom listy, v ktorých ich informoval o začatí postupu vymáhania uvedeného v článku 27 ods. 3 pravidiel o úhrade výdavkov a príspevkov poslancov z dôvodu, že nedodržali pravidlá týkajúce sa výdavkov na asistentskú výpomoc, a približne v 10 prípadoch nariadil pozastavenie platieb.

— ďalej rozvíjať rámec právnych predpisov uplatňovaný na príspevky na asistenčnú výpomoc s cieľom vyriešiť nedostatky. — Dňa 10. marca 2008 predsedníctvo na odporúčanie konferencie predsedov poverilo generálneho tajomníka, aby zabezpečil dôsledné uplatňovanie a vykonávanie vnútorných pravidiel Európskeho parlamentu, ktoré sa týkajú náhrady výdavkov na asistentskú výpomoc, a aby kontaktoval Komisiu a Radu s cieľom stanoviť nový súbor pravidiel, a tiež poverilo pracovnú skupinu, aby zhodnotila fungovanie súčasných pravidiel a navrhla potrebné zmeny a doplnenia. Dňa 9. júla prijalo predsedníctvo v rámci postupu prijímania vykonávacích opatrení k štatútu poslancov nové pravidlá založené na odporúčaniach pracovnej skupiny.

Systém doplnkového dôchodkového zabezpečenia pre poslancov Európskeho parlamentu

Výročná správa za rozpočtový rok 2006, tabuľka 10.2: Treba stanoviť jasné pravidlá tohto systému, ktoré budú definovať záväzky a zodpovednosť Európskeho parlamentu a účastníkov systému zabezpečenia v prípade deficitu. Nestanovili sa žiadne pravidlá na určovanie záväzkov a zodpovednosti Európskeho parlamentu ani členov zahrnutých do tejto schémy v prípade deficitu. Treba stanoviť jasné pravidlá, ktoré budú definovať záväzky a zodpovednosť Európskeho parlamentu a účastníkov systému zabezpečenia v prípade deficitu. Odpovede Európskeho parlamentu Vzhľadom na poistno-matematickú stratu na konci roku 2004 vo výške 43 765 745 EUR prediskutovalo predsedníctvo na svojej schôdzi z 30. novembra 2005 otázky súvisiace so správou systému dobrovoľného doplnkového dôchodkového zabezpečenia poslancov. Pri tej príležitosti schválilo tieto závery svojej pracovnej skupiny pre dôchodkový fond: — pravidlá o úhrade výdavkov a príspevkov poslancov by sa mali zmeniť s cieľom zvýšiť celkovú mieru príspevkov z 39 % na 45 % s účinnosťou od 1. januára 2006, — pracovná skupina by mala byť poverená, aby na základe nezávislej poistno-matematickej štúdie predložila správu o finančnej situácii fondu po schválení štatútu poslancov, — zaviazalo sa, že v rámci implementácie nového štatútu prijme potrebné opatrenia na zabezpečenie platieb doplnkových dôchodkov po nadobudnutí účinnosti nového štatútu v roku 2009, — skonštatovalo sa, že po prijatí týchto opatrení bude možné vypracovať dohodu o vzťahoch a povinnostiach fondu a Parlamentu, ktorú spomína Dvor audítorov. Ako naznačuje plán opatrení prijatý predsedníctvom 30. novembra 2005, len „po prijatí týchto opatrení bude možné vypracovať dohodu o vzťahoch a povinnostiach fondu a Parlamentu, ktorú spomína Dvor audítorov“. V súlade s touto stratégiou bola koncom roka 2007 ukončená poistno-matematická štúdia, ktorú si objednal Parlament a ktorá bola zaslaná pracovnej skupine predsedníctva zodpovednej za vypracovanie vykonávacích ustanovení k štatútu poslancov. Článok 77 návrhu vykonávacích ustanovení sa týka situácie dôchodkového fondu. Na schôdzi z 19. mája 2008 predsedníctvo rozhodlo upustiť od systému, v ktorom boli príspevky poslancov zrážané z ich príspevku na všeobecné výdavky. Generálny tajomník zaslal pred letnou parlamentnou prestávkou členom dôchodkového fondu list, v ktorom ich informoval o zmene postupu. Dňa 9. júla 2008 predsedníctvo prijalo vykonávacie ustanovenia, čím umožnilo začatie ďalšej etapy. Na základe toho, čo sa v týchto ustanoveniach prijalo vo vzťahu k budúcnosti dôchodkového fondu, čoskoro sa začnú rokovania o dohode o vzťahoch a povinnostiach fondu a Parlamentu, ktoré budú ukončené pravdepodobne začiatkom budúceho roka.

Vyplácanie dodatočnej nevyčerpanej riadnej dovolenky Radou

Výročná správa za rozpočtový rok 2004, bod 9.18, a výročná správa za rozpočtový rok 2005, tabuľka 10.2: Dodatočná riadna dovolenka za kalendárny rok, schválená pred 31. decembrom 1997 ako kompenzácia za nadčasy, sa v Rade vypláca pri odchode do dôchodku, ak si úradník dodatočnú dovolenku nevyčerpal. Keďže zamestnanci v kategóriách A a B nemajú nárok na kompenzáciu za nadčasy, tieto platby nie sú v súlade s článkom 56 služobného poriadku. Napriek tomu, že generálny sekretariát prijal opatrenia na postupné odstránenie nevyužitého náhradného voľna pre úradníkov kategórií A a B poskytnutého do 31. decembra 1997, v roku 2007 sa uhradili kompenzácie za dodatočnú dovolenku, ktorú si úradníci nevyčerpali. Výplata dodatočnej nevyčerpanej dovolenky by sa mala zastaviť. Odpovede Rady Ako sa uvádza v správach Dvora audítorov za predchádzajúce roky, Generálny sekretariát Rady si je vedomý pozície Dvora audítorov, pokiaľ ide o vyplácanie zásob nevyčerpaných kompenzačných dní akumulovaných pred 31. decembrom 1997, a v plnej miere súhlasí s pripomienkou Dvora audítorov o potrebe čo najrýchlejšieho ukončenia prebiehajúceho procesu regularizácie. Ako uviedol Dvor audítorov, zaviedol sa povinný systém, ktorého cieľom je úplné odstránenie všetkých zostávajúcich zásob do roka 2009. Generálny sekretariát Rady v tejto súvislosti pripomína svoje stanovisko, že pokračovanie vykonávania systému progresívneho odstraňovania týchto zásob až do jeho záverečnej fázy v roku 2009 je nevyhnutným dôsledkom povinnosti rešpektovať získané práva, ako aj základné zásady európskeho práva, ktorými sú legitímne očakávania a rovnaké zaobchádzanie. Generálny sekretariát okrem toho pripomína, že už v roku 1997 prijal opatrenia s cieľom predísť akémukoľvek budúcemu opakovaniu takejto situácie. Generálny sekretariát okrem toho prijal rozhodnutie, ktorým sa predíde akýmkoľvek zostatkovým platbám spojeným s kompenzačnými dňami v čase odchodu do dôchodku. Malo by sa tiež uviesť, že generálny sekretariát chce ukončiť prácu zameranú na odstránenie všetkých nefinančných kompenzácií, ktoré nie sú v súlade s článkom 56 služobného poriadku, počas roka 2009.

Kontrola rodinných prídavkov Komisiou